চালু হল SIR হেল্প ডেস্ক ও হেল্পলাইন! বড় ঘোষণা প্রদেশ কংগ্রেসের

ওয়েব ডেস্ক: এসআইআর (SIR) প্রক্রিয়াকে ঘিরে রাজ্যে বাড়ছে আতঙ্ক ও বিভ্রান্তি। কংগ্রেসের (Congress) অভিযোগ, পরিকল্পিতভাবে ভয় দেখানোর পরিবেশ তৈরি করা হচ্ছে। এ নিয়ে সোমবার মুখ খুললেন প্রদেশ কংগ্রেস সভাপতি অধীর রঞ্জন চৌধুরী (Adhir Ranjan Chowdhury)। তাঁর বক্তব্য, “নির্বাচন কমিশন যা খুশি তাই করতে পারে না। মানুষ এখন অনেক বেশি সজাগ। বিহারেও প্রথমে ৬৭ লক্ষ নাম বাদ গিয়েছিল, পরে তা কমে দাঁড়ায় ৪৭ লক্ষে। সেই অভিজ্ঞতার ভিত্তিতেই এবার রাজ্যেও ষড়যন্ত্রের আশঙ্কা তৈরি হয়েছে।”

এই পরিস্থিতিতে সাধারণ ভোটারদের পাশে দাঁড়াতে উদ্যোগ নিয়েছে প্রদেশ কংগ্রেস। সোমবার দলীয় সদর দফতর বিধান ভবনে আনুষ্ঠানিকভাবে চালু হয়েছে এসআইআর হেল্পলাইন (SIR Help Line) ও হেল্প ডেস্ক (SIR Help Desk)। জানা গিয়েছে, প্রতিটি জেলায় একটি করে ফোন নম্বর এবং সংসদীয় এলাকা ধরে কংগ্রেসের সহায়তা কেন্দ্র চালু করা হয়েছে।

আরও পড়ুন: SIR শুরুর দিনেই CEO দফতরে শুভেন্দু! বেরিয়ে কী বললেন? দেখুন

পাশাপাশি, রাজ্য স্তরের এসআইআর কমিটির সদস্যদের যোগাযোগ নম্বরও প্রকাশ করা হচ্ছে। সকাল ১১টা থেকে বিকেল ৫টা পর্যন্ত বিধান ভবনের কেন্দ্রীয় হেল্প ডেস্কে ফোন করে সাহায্য চাওয়া যাবে। দল জানিয়েছে, ভোটারদের আইনি সহায়তাও দেওয়া হবে প্রয়োজনে।

কংগ্রেসের অভিযোগ, এসআইআর প্রক্রিয়ায় ২০০২ সালের ভোটার তালিকাকে ভিত্তি হিসেবে নেওয়া হয়েছে, যা নিয়ে গুরুতর প্রশ্ন তুলেছে দল। প্রদেশ কংগ্রেসের এসআইআর কমিটির চেয়ারম্যান প্রসেনজিৎ বসুর অভিযোগ, “কমিশনের ওয়েবসাইটে থাকা ২০০২ সালের তালিকা ও আসল তালিকার মধ্যে বিস্তর পার্থক্য রয়েছে। অনেক জায়গায় ওয়েবসাইট কাজই করছে না। পশ্চিমবঙ্গের এক জন যোগ্য ভোটারের নামও বাদ যেতে দেব না।”